昔遊詩  其六
作者：姜夔
朝代：宋

paragraphs: 天寒白馬渡，落日山陽村。
是時無霜雪，萬里風奔奔。
外旃吹已透，內纊冰不溫。
吹馬馬欲倒，吹笠任飛翻。
不見行路人，但見草木蕃。
忽看野燒起，大焰燒乾坤。
聲如震雷震，勢若江湖吞。
虎豹走散亂，麋鹿不足言。
夜投野店宿，無壁亦無門。
此行值三厄，幸得軀命存。
明發見老姊，斗酒爲招魂。